РЕШЕНИЕ НА КОМИСИЯТА
от 20 август 2008 година
за изменение на приложението към Решение 90/424/ЕИО на Съвета по отношение на пролетната виремия по шараните (SVC)
(нотифицирано под номер C(2008) 4401)
(текст от значение за ЕИП)
(2008/685/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 24, параграф 1, втора алинея от него,
като има предвид, че:
(1)
С Решение 90/424/ЕИО бяха определени процедурите за финансовото участие на Общността в националните програми за ликвидиране, контрол и мониторинг на болестите по животните и на зоонозите, изброени в приложението към посоченото решение.
(2)
Решение 90/424/ЕИО, последно изменено с Решение 2006/782/ЕО на Съвета (2), включва пролетната виремия по шараните (SVC) в списъка на болестите по животните, за които държавите-членки могат да получават финансова помощ от Общността, предназначена за националните програми за ликвидиране на съответните болести.
(3)
За водните животни на държавите-членки следва да може да се отпуска финансова помощ от Общността за националните програми за ликвидиране единствено на неекзотичните болести, изброени в приложение IV, част II от Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (3). Посочената директива се прилага от 1 август 2008 г.
(4)
Приложение IV, част II от Директива 2006/88/ЕО, изменена с Директива 2008/53/ЕО на Комисията, вече не включва пролетната веремия по шараните (SVC), тъй като разходите, свързани с мерките за ликвидиране на посочената болест, биха били непропорционални на икономическите загуби, причинени от нея.
(5)
Следователно е целесъобразно болестта да бъде заличена и от списъка с болести по животните и зоонози, установен в приложението към Решение 90/424/ЕИО.
(6)
Приложението към Решение 90/424/ЕИО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 90/424/ЕИО се заменя с текста на приложението към настоящото решение.
Член 2
Настоящото решение се прилага от 1 септември 2008 г.
Член 3
Адресати на настоящото решение са държавите-членки.
Съставено в Брюксел на 20 август 2008 година.